Žiadosť o financovanie z ISPA pre projekt:
“Zásobovanie pitnou vodou a odkanalizovanie Juhovýchodného  Zemplína”

Projekt “Zásobovanie pitnou vodou a odkanalizovanie Juhovýchodného Zemplína” bol vypracovaný v súlade s Národnou stratégiou ISPA z októbra 2000 a druhým Národným environmentálnym akčným plánom (NEAP II) z decembra 1999. Návrh projektu bol schválený pracovnou skupinou ISPA. 

Predmetný projekt vo forme štandardnej žiadosti o financovanie z ISPA v zmysle Koordinačnej smernice pre prípravu a realizáciu programu ISPA v SR predložil minister životného prostredia SR podpredsedníčke vlády pre európsku integráciu - Národnej koordinátorke ISPA dňa 26.marca 2002.

Súčasťou predmetnej žiadosti je štúdia uskutočniteľnosti, analýza nákladov a prínosov, finančná analýza a ekonomická analýza, finančný plán a podporná dokumentácia podávajúca informácie o konečnom príjemcovi pomoci. Žiadosť bola spracovaná konzorciom Carl Bro v rámci kontraktu financovaného prostredníctvom Finančného memoranda ISPA “Odborná pomoc pre prípravu environmentálnych projektov”.

Projektom dotknutá oblasť sa nachádza v Košickom regióne -  okres Michalovce. Na území sa nachádza 54 samospráv. Investičné aktivity budú pozostávať z výstavby vodovodnej siete, vodojemu, kanalizácie, prečerpávacích staníc, odkalovacích nádrží, rekonštrukcie čistiarne odpadových vôd v Michalovciach, vybudovania čistiarne odpadových vôd v Pavlovciach a hlavnej prečerpávacej stanice vo Veľkých Kapušanoch.

Základným cieľom projektu je zlepšenie zdravia obyvateľstva a kvality životného prostredia dotknutej oblasti a to:

-	zabezpečením obyvateľstva a ostatných užívateľov kvalitnou pitnou vodou ktorá bude vyhovovať normám Slovenskej republiky a Európskej únie (smernica 98/83/EC)
-	zabezpečením odkanalizovania  aglomerácií s populačným ekvivalentom väčším ako 5 000 obyvateľov
-	zabezpečením úpravy odpadových vôd podľa smernice EÚ 91/271/EEC
-	zabezpečením úpravy kalových odpadových vôd zo žúmp a septikov
-	zlepšenie kvality vyprodukovaných kalov používaných v poľnohospodárstve
-	zvýšiť prevádzkyschopnosť čističky odpadových vôd v meste Michalovce
-	vybudovanie čističky odpadových vôd v obci Pavlovce nad Uhom

Zrealizovaním projektu sa dosiahne:

-	zvýšenie životnej úrovne obyvateľstva dotknutej oblasti
-	zníženie znečistenia vôd, ktoré sa zabezpečí rekonštrukciou nevyhovujúceho sanitárneho systému a vybudovaním nového systému v širšom rozsahu
-	prostredníctvom zvýšenia kvality upravených splaškových odpadových vôd  zvýšenie kvality vodných tokov dotknutého územia (Latorica, Uh)

Realizácia projektu prispeje k uplatňovaniu nasledovných smerníc ES:

		2000/60/EEC rámcová smernica o vodách
		98/83/EC o kvalite pitnej vody 
		91/271/EEC o čistení mestských odpadových vôd
91/676/EEC o ochrane vôd pred znečistením spôsobenom dusičnanmi z         poľnohospodárskych zdrojov
		86/276/EEC o používaní kalov z odpadových vôd v poľnohospodárstve
		80/86/EEC o ochrane podzemných vôd pred znečistením spôsobeným 
           nebezpečnými látkami
		78/659/EEC o kvalite vôd vyžadujúcich ochranu a zlepšenie životných 
podmienok pre sladkovodné ryby 
76/464/EEC o znečistení spôsobenom určitými nebezpečnými látkami       vypúšťanými do vodného prostredia
		75/440/EEC o kvalite povrchovej vody určenej na odber pitnej vody

Celkové rozpočtové náklady projektu 					23 610 600 eur

Oprávnené náklady pre určenie výšky grantu ISPA			20 613 900 eur
Požadovaný grant z ISPA							13 399 000 eur
Národné spolufinancovanie (štátny rozpočet) 				  5 153 475 eur
Národné spolufinancovanie (konečný príjemca)			  5 058 125 eur

Predkladaný projekt je prvým stupňom zabezpečenia rozvodu pitnej vody a kanalizácie v uvedenej oblasti. Ďalšia, v budúcnosti plánovaná etapa, by sa mala zamerať na sídla, ktorých hodnota populačného ekvivalentu je nižšia ako 5 000 (2000 – 5000).

Požadovaný grant ISPA predstavuje 65 % oprávnených nákladov na realizáciu projektu. Výška spolufinancovania bola určená na základe ekonomickej a finančnej analýzy a v súlade s Pokynmi pre hospodárenie s finančnými prostriedkami pri realizácii programu  ISPA (uznesenie vlády SR č. 1114/2001).

Pri horeuvedenej štruktúre financovania projektu a predpokladanom každoročnom náraste cien vodného a stočného v období 2006-2011 vo výške 6% a v období 2011-2044 vo výške 1% je vnútorná miera finančnej návratnosti celého projektu 19.6 %.

Na základe rozhodnutia Odboru posudzovania vplyvov na životné prostredie Ministerstva životného prostredia SR predmetný projekt nebude posudzovaný podľa zákona NR SR č. 127/1999 Z. z. o posudzovaní vplyvov na životné prostredie. 

Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR. 

Konečným príjemcom pomoci a žiadateľom o finančnú podporu je Zemplínska Juhovýchodná Vodárenská Spoločnosť a. s., ktorej akcionármi sú mestá a obce regiónu. 

Začiatok výstavby projektu je plánovaný v januári 2003, ukončenie sa plánuje v júni 2005.

Počas fázy  výstavby projektu bude  priamo vytvorených 500 pracovných miest a nepriamo 50 pracovných miest. Po ukončení výstavby projektu priamo vznikne 16 a nepriamo 10 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.